CELEX: 32010D0233
Language: fi
Date: 2010-04-26 00:00:00
Title: 2010/233/: Komission päätös, annettu 26 päivänä huhtikuuta 2010 , eurooppalaisen sopimusoikeuden alan yhteistä viitekehystä käsittelevän asiantuntijaryhmän perustamisesta

27.4.2010   
            
            
               FI
            
            
               Euroopan unionin virallinen lehti
            
            
               L 105/109
            
         KOMISSION PÄÄTÖS,
   annettu 26 päivänä huhtikuuta 2010,
   eurooppalaisen sopimusoikeuden alan yhteistä viitekehystä käsittelevän asiantuntijaryhmän perustamisesta
   (2010/233/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   sekä katsoo seuraavaa:
   
               (1)
            
            
               Tampereella lokakuussa 1999 kokoontunut Eurooppa-neuvosto pyysi komissiota selvittämään aineellisen yksityisoikeuden alaan kuuluvan lainsäädännön yhdenmukaistamistarvetta.
            
         
               (2)
            
            
               Komissio julkaisi vuonna 2001 tiedonannon Euroopan sopimusoikeudesta (1) käynnistääkseen kuulemisen sopimusoikeuteen liittyvistä mahdollisista ongelmista ja toimista. Kuulemisen tulokset osoittivat vastaajien olevan selvästi yksimielisiä siitä, että unionin nykyistä sopimusoikeuslainsäädäntöä on tarpeen johdonmukaistaa, jotta voitaisiin varmistaa sen yhdenmukainen soveltaminen ja sisämarkkinoiden moitteeton toiminta.
            
         
               (3)
            
            
               Komissio julkaisi vuonna 2003 Euroopan sopimusoikeuden yhtenäistämistä koskevan toimintasuunnitelman (2), jossa ehdotettiin, että unionin sopimusoikeuslainsäädännön laatua ja yhdenmukaisuutta parannetaan luomalla yhteinen ei-sitova viitekehys, joka sisältää unionin nykyisen sopimusoikeuslainsäädännön tarkistamisessa ja uuden sopimusoikeuslainsäädännön valmistelussa sovellettavat periaatteet, määritelmät ja mallisäännöt.
            
         
               (4)
            
            
               Komissio rahoitti vuonna 2005 kuudennesta tutkimuksen puiteohjelmasta myönnetyllä avustuksella valmistelutoimena eurooppalaisen tutkijaverkoston tekemän perusteellisen oikeustieteellisen tutkimuksen, jonka pohjalta laadittiin tutkijoiden luonnos yhteiseksi viitekehykseksi, jäljempänä ’yhteistä viitekehystä koskeva luonnos’.
            
         
               (5)
            
            
               Vuodet 2010–2014 kattavassa Tukholman ohjelmassa komissiota kehotetaan esittämään ehdotus eurooppalaisen sopimusoikeuden alan yhteiseksi viitekehykseksi, jonka olisi muodostuttava sellaisista ei-sitovista perusperiaatteista, määritelmistä ja mallisäännöistä, joita unionin lainsäätäjät voivat käyttää parantaakseen lainsäädäntöprosessin yhdenmukaisuutta ja laatua.
            
         
               (6)
            
            
               Älykästä, kestävää ja osallistavaa kasvua tukevassa Eurooppa 2020 -strategiassa (3) todetaan, että sopimusten tekeminen muissa EU-maissa olevien kumppaneiden kanssa olisi tehtävä yrityksille ja kuluttajille helpommaksi ja edullisemmaksi muun muassa etenemällä kohti vapaaehtoista eurooppalaista sopimusoikeutta.
            
         
               (7)
            
            
               Sen vuoksi on tarpeen perustaa siviilioikeuden alan ja erityisesti sopimusoikeuden asiantuntijaryhmä ja määritellä sen tehtävät ja kokoonpano.
            
         
               (8)
            
            
               Asiantuntijaryhmän olisi avustettava komissiota eurooppalaisen sopimusoikeuden alan, johon kuuluu myös kuluttajiin ja yrityksiin sovellettava sopimusoikeus, yhteistä viitekehystä koskevan ehdotuksen valmistelussa, jossa olisi käytettävä lähtökohtana yhteistä viitekehystä koskevaa luonnosta ja otettava huomioon myös muu alalla tehty tutkimus sekä unionin säännöstö. Asiantuntijaryhmän olisi tarkemmin sanottuna autettava komissiota valitsemaan yhteistä viitekehystä koskevasta luonnoksesta ne osat, jotka suoraan tai välillisesti liittyvät sopimusoikeuteen, sekä jäsentelemään, tarkistamaan ja täydentämään niitä.
            
         
               (9)
            
            
               Asiantuntijaryhmän olisi koostuttava erittäin pätevistä siviilioikeuden ja nimenomaan sopimusoikeuden alan asiantuntijoista, ja asiantuntijaryhmän jäsenet olisi nimitettävä tehtäväänsä yksityishenkilöinä.
            
         
               (10)
            
            
               Olisi vahvistettava ryhmän jäseniä sitovat säännöt tietojen luovuttamisesta, rajoittamatta kuitenkaan komission päätöksen 2001/844/EY, EHTY, Euratom (4) liitteessä vahvistettujen komission turvallisuussäännösten soveltamista.
            
         
               (11)
            
            
               Asiantuntijaryhmän jäseniin liittyvien henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (5) säännöksiä.
            
         
               (12)
            
            
               On aiheellista vahvistaa tämän päätöksen soveltamisaika. Komissio harkitsee hyvissä ajoin, onko voimassaolon jatkaminen suotavaa,
            
         ON HYVÄKSYNYT TÄMÄN PÄÄTÖKSEN:
   1 artikla
   Eurooppalaisen sopimusoikeuden alan yhteistä viitekehystä käsittelevä asiantuntijaryhmä
   Perustetaan eurooppalaisen sopimusoikeuden alan yhteistä viitekehystä käsittelevä asiantuntijaryhmä, jäljempänä ’asiantuntijaryhmä’.
   2 artikla
   Tehtävä
   Asiantuntijaryhmän tehtävänä on avustaa komissiota eurooppalaisen sopimusoikeuden alan, johon kuuluu myös kuluttajiin ja yrityksiin sovellettava sopimusoikeus, yhteistä viitekehystä koskevan ehdotuksen valmistelussa ja tarkemmin sanottuna autettava komissiota
   
               a)
            
            
               valitsemaan sellaiset yhteistä viitekehystä koskevan luonnoksen osat, jotka liittyvät suoraan tai välillisesti sopimusoikeuteen, ja
            
         
               b)
            
            
               jäsentelemään, tarkistamaan ja täydentämään valittuja yhteisen viitekehyksen osia siten, että samalla otetaan huomioon myös muu alalla tehty tutkimus ja unionin säännöstö.
            
         3 artikla
   Kuuleminen
   Komissio voi kuulla asiantuntijaryhmää kaikissa kysymyksissä, jotka liittyvät eurooppalaisen sopimusoikeuden alan yhteistä viitekehystä koskevan ehdotuksen valmisteluun.
   4 artikla
   Kokoonpano – Jäsenten nimittäminen
   1.   Asiantuntijaryhmässä on enintään 20 jäsentä.
   2.   Oikeus-, vapaus- ja turvallisuusasioiden pääosaston pääjohtaja nimittää asiantuntijaryhmän jäsenet erittäin pätevien siviilioikeuden ja nimenomaan sopimusoikeuden alan asiantuntijoiden joukosta. Jäsenten valinnassa pyritään varmistamaan, että eri asiantuntemusalat, maantieteelliset alueet ja sukupuolet ovat mahdollisimman tasaisesti edustettuina.
   3.   Jäsenet nimitetään tehtäväänsä yksityishenkilöinä, ja he toimivat riippumattomina ja yleisen edun mukaisesti.
   4.   Asiantuntijaryhmään nimitetään asiantuntijoita seuraavista ryhmistä:
   
               —
            
            
               tiede- ja tutkimusorganisaatioiden sekä korkeakoulujen asiantuntijat,
            
         
               —
            
            
               oikeusalan toimijat,
            
         
               —
            
            
               kansalaisyhteiskuntaa edustavat asiantuntijat.
            
         5.   Ryhmän jäsenet nimitetään toimikaudeksi, joka päättyy 26 päivänä huhtikuuta 2012.
   6.   Jäsenet eivät voi nimetä itselleen sijaista ilman komission suostumusta.
   7.   Sellaisten jäsenten tilalle, jotka eivät enää pysty osallistumaan tehokkaasti asiantuntijaryhmän työhön, jotka eroavat tehtävästään tai jotka eivät täytä tämän artiklan 3 kohdassa tai perustamissopimuksen 339 artiklassa mainittuja edellytyksiä, voidaan nimittää uusi jäsen jäljellä olevaksi toimikaudeksi.
   8.   Jäsenten on allekirjoitettava sitoumus toimimisesta yleisen edun hyväksi sekä ilmoitus sellaisista sidonnaisuuksista, jotka voisivat vaarantaa heidän puolueettomuutensa, tai siitä, ettei tällaisia sidonnaisuuksia ole.
   9.   Asiantuntijaryhmän jäsenten nimet julkaistaan komission asiantuntijaryhmärekisterissä ja oikeus-, vapaus- ja turvallisuusasioiden pääosaston verkkosivuilla. Jäsenten nimien keräämisessä, käsittelyssä ja julkaisemisessa noudatetaan asetusta (EY) N:o 45/2001.
   10.   Jäsenet, jotka eivät halua nimeään julkaistavan, voivat hakea poikkeusta julkaisusäännöstä. Asiantuntijaryhmän jäsenen nimen julkaisematta jättämistä koskeva pyyntö on katsottava perustelluksi silloin, kun julkaiseminen voisi vaarantaa jäsenen turvallisuuden tai koskemattomuuden tai perusteetta loukata hänen yksityisyyttään.
   5 artikla
   Toiminta
   1.   Asiantuntijaryhmän puheenjohtajana toimii komissio.
   2.   Asiantuntijaryhmä voi komission kanssa asiasta sovittuaan perustaa alaryhmiä tarkastelemaan erityiskysymyksiä asiantuntijaryhmän määrittelemien toimeksiantojen mukaisesti. Alaryhmät lakkautetaan heti, kun ne ovat täyttäneet toimeksiantonsa.
   3.   Komission edustaja voi pyytää asiantuntijaryhmän ulkopuolisia asiantuntijoita, joilla on esityslistalla olevaan asiaan liittyvää erityisasiantuntemusta, tai tarkkailijoita, etenkin Euroopan parlamentista tai neuvostosta, osallistumaan asiantuntijaryhmän tai alaryhmän työskentelyyn, jos tämä on tarkoituksenmukaista ja/tai tarpeellista.
   4.   Asiantuntijaryhmän tai alaryhmän työskentelyyn osallistuttaessa saatuja tietoja ei saa paljastaa, jos komissio katsoo niiden liittyvän luottamuksellisiin asioihin.
   5.   Asiantuntijaryhmä ja sen alaryhmät kokoontuvat yleensä komission tiloissa komission vahvistamien menettelyjen ja aikataulun mukaisesti. Komissio huolehtii asiantuntijaryhmän sihteeripalveluista. Asiantuntijaryhmän ja sen alaryhmien kokouksissa voi olla läsnä myös muita komission virkamiehiä, joita asia koskee.
   6.   Asiantuntijaryhmä vahvistaa työjärjestyksensä komission asiantuntijaryhmiä varten vahvistaman työjärjestysmallin pohjalta.
   7.   Komissio voi julkistaa ryhmän laatimia yhteenvetoja, päätelmiä, päätelmien osia tai valmisteluasiakirjoja asiakirjan alkukielellä.
   6 artikla
   Kokouskulut
   1.   Asiantuntijaryhmän toimintaan osallistuvat henkilöt eivät saa palkkiota tehtäviensä hoitamisesta.
   2.   Komissio korvaa asiantuntijaryhmän toimintaan liittyvät osallistujien matkakulut ja soveltuvin osin myös oleskelukulut ulkopuolisille asiantuntijoille maksettavia korvauksia koskevien komission sääntöjen mukaisesti.
   3.   Kokouskulut korvataan komission vastuuyksiköitten asiantuntijaryhmää varten varaamien vuotuisten määrärahojen rajoissa.
   7 artikla
   Soveltaminen
   Tätä päätöstä sovelletaan 26 päivään huhtikuuta 2012.
   
      Tehty Brysselissä 26 päivänä huhtikuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EYVL C 255, 13.9.2001, s. 1.
   
      (2)  EUVL C 63, 15.3.2003, s. 1.
   
      (3)  KOM(2010) 2020 lopullinen, s. 23.
   
      (4)  EYVL L 317, 3.12.2001, s. 1.
   
      (5)  EYVL L 8, 12.1.2001, s. 1.